钦定古今图书集成/理学汇编/文学典/第006卷 > 容斋三笔 > 《作文字要检点》
## 钦定古今图书集成/理学汇编/文学典/第006卷 > 容斋三笔 > 《作文字要检点》

作文字，不问工拙小大，要之不可不著意检点，若一
失事体，虽遣词超卓，亦云未然，即前辈宗工，亦有所
不免。欧阳公作《仁宗皇帝御书飞白记》云：“予将赴亳，
假道于汝阴，因得阅书于子履之室，而云章烂然，辉
映日月。为之正冠肃容，再拜而后敢仰视。”盖仁宗皇
帝之御《飞白》也。曰：“此宝文阁之所藏也，胡为于子之
室乎？”曰：“曩者天子燕从臣于群玉，而赐以飞白，予幸
得预赐焉，乌有记君上宸翰而彼此称予，且呼陆经
之字？”又《登真观御书阁记》言：太宗飞白，亦自称予。《外
制集序》，历道庆历更用大臣，称吕夷简、夏竦、韩琦、范
仲淹、富弼，皆斥姓名，而曰“顾予何人，亦与其选”，又曰
“予时掌诰命”，又曰“予方与修祖宗故”事，凡称予者七。
东坡则不然，为王诲亦作此记，其语云：“故太子少傅
安简王公讳举正臣，不及见其人矣”云云，是之谓知
体。